Diari Oficial de la Generalitat Valenciana


Sumari del DOGV 3466, del 01-04-1999 (1999/2236)

INSTRUCCIÓ de 24 de febrer de 1999, de la Direcció General d'Interior, per la qual s'estableix el procediment de fixació de l'aforament dels locals d'espectacles, establiments públics i activitats recreatives, que ha de constar en el cartell identificador regulat en l'article 3.2 del Decret 195/1997, d'1 de juliol, pel qual s'aprova el Catàleg d'Espectacles, Establiments Públics i Activitats Recreatives, i es regula el Registre d'Empreses Locals i Titulars.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3466

Data del DOGV
:   01-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2236


Data del document
:   24-02-1999

Organisme emissor
:   Conselleria de Presidència

Tipus de document
:   Instrucció

Descriptors 

:   * reglamentació comercial
    * establiment
    * espectacles
    * comercialització

INSTRUCCIÓ de 24 de febrer de 1999, de la Direcció General d'Interior, per la qual s'estableix el procediment de fixació de l'aforament dels locals d'espectacles, establiments públics i activitats recreatives, que ha de constar en el cartell identificador regulat en l'article 3.2 del Decret 195/1997, d'1 de juliol, pel qual s'aprova el Catàleg d'Espectacles, Establiments Públics i Activitats Recreatives, i es regula el Registre d'Empreses Locals i Titulars. [1999/Q2236]
  
L'article 3.2, del Decret 195/1997, d'1 de juliol, estableix: «Els locals o recintes, després de concedir-los d'obertura, hauran de col·locar, en un lloc visible i llegible des de l'exterior d'aquest, un cartell segons model que es reprodueix en l'annex III d'aquest decret. S'exclou de l'aplicació d'aquest precepte als establiments inclosos en l'àmbit d'aplicació de la normativa sectorial en matèria turística.
  
Dit cartell comptarà amb un nombre identificador de 14 dígits, expressiu de les províncies i localitats, on s'hi farà constar l'activitat, domicili on s'exerceix, aforament autoritzat i data de concessió de la llicència.
  
Els titulars dels locals i recintes hauran de sol·licitar el cartell a la Conselleria de Presidència, acompanyat de la preceptiva llicència municipal d'obertura».
  
La disposició transitòria segona estableix: «Els titulars dels locals o recintes, la llicència d'obertura dels quals va ser concedida amb anterioritat a l'entrada en vigor d'aquest decret, hauran de sol·licitar de la Conselleria de Presidència, i dins del termini de dos anys, el nom identificador que ha de constar en el cartell a què fa referència l'annex III».
  
Atés el temps transcorregut des de l'entrada en vigor del decret citat i a la vista de l'escàs nombre de sol·licituds del cartell, s'ha pogut constatar que els interessats desconeixen la necessitat de comptar amb el cartell esmentat, i que, en altres casos, en les preceptives llicències municipals no hi consta l'aforament autoritzat del local. Per tot això, s'ha considerat convenient l'elaboració de la present instrucció, que servirà per a complementar allò que disposa el Decret 195/1997, fixant-se el procediment a seguir per a la determinació de l'aforament, en els supòsits en què no conste en la preceptiva llicència municipal d'obertura.
  
Locals anteriors a l'entrada en vigor del Reial Decret 2.816/1982, de 27 d'agost, pel qual s'aprova el Reglament General de Policia d'Espectacles Públics i Activitats Recreatives (RGPEPAR).
  
Els titulars dels locals, amb llicència municipal d'obertura o autorització equivalent, anteriors a l'entrada en vigor del RGPEPAR, de 28 d'agost de 1982, en què no conste l'aforament autoritzat a aquests, i amb el fi de fer constar dit aforament en el cartell d'activitat, hauran de sol·licitar la determinació del mateix a la Direcció General d'Interior de la Conselleria de Presidència, a la província de València, o en les delegacions del Govern Valencià a Castelló i Alacant, acompanyant la següent documentació:
  
- Document acreditatiu de la concessió de la preceptiva llicència municipal d'obertura o autorització governativa.
  
- Certificat subscrit per tècnic competent, i visat pel corresponent col·legi professional, acompanyat de pla de planta de distribució a escala, justificatiu de l'aforament sol·licitat i que aquest és de conformitat amb la normativa que li resultava d'aplicació en la data de concessió de la llicència municipal o permís governatiu o, en el cas que li interessara, projecte d'adaptació a la normativa actual.
  
En els casos que en la data de concessió de la llicència, o permís governatiu, no existia cap normativa al respecte:
  
- Certificat subscrit per tècnic competent i visat pel corresponent col·legi professional, justificant l'aforament sol·licitat de conformitat amb la normativa actual.
  
Locals posteriors a l'entrada en vigor del Reial Decret 2.816/1982, de 27 d'agost, pel qual s'aprova el RGPEPAR.
  
1. En el cartell sol·licitat a la Direcció General d'Interior es farà constar l'aforament autoritzat en la preceptiva llicència municipal d'obertura, atés que de conformitat amb allò que disposa l'article 43.2 de dita norma reglamentària, en la resolució acordant la llicència d'obertura haurà de constar l'aforament màxim permés.
  
2. En els supòsits en què no es trobe dita característica en la llicència, haurà de sol·licitar-se de l'ajuntament corresponent, el qual, a la vista de l'expedient de referència, assenyalarà l'aforament màxim autoritzat. Aquest escrit de l'ajuntament haurà d'acompanyar la sol·licitud davant de la Direcció General d'Interior .
  
En els supòsits en què, per aplicació de la normativa tècnica en vigor, resultara una fixació per al local d'un aforament superior a l'autoritzat, el titular del local, recinte o establiment podrà sol·licitar-lo de l'ajuntament respectiu, adjuntant dita sol·licitud, un projecte d'adaptació del local a la mencionada normativa.
  
Col·laboració de les autoritats municipals.
  
Els ajuntaments hauran de comunicar als titulars dels locals, recintes i instal·lacions quan concedisquen la preceptiva llicència municipal d'obertura, que hauran de sol·licitar de la Direcció General d'Interior el cartell identificador de l'activitat a realitzar, a fi que, en data 5 d'agost de 1999, tinguen el citat cartell la totalitat dels locals a què obliga el Decret 195/1997, d'1 de juliol, fet aquest que facilitarà la labor inspectora, que en virtut del que disposa l'article 17, de la Llei 2/1991, de 18 de febrer, competeix a les autoritats municipals i a la Generalitat.